Source: https://www.podnikajte.sk/dane-a-uctovnictvo/c/1175/category/dan-z-prijmov/article/vzory-tlaciv-2014.xhtml
Timestamp: 2018-07-19 20:49:41+00:00

Document:
Nové vzory tlačív od 1.1.2014 (závislá činnosť, oznámenia o zrážkovej dani) - podnikajte.sk
Veronika Solíková | 05.01.2014
Nové tlačivá určilo Finančné riaditeľstvo SR podľa zákona č. 595/2003 Z. z. o dani z príjmov v znení neskorších predpisov a platia od 1. januára 2014. Niektoré sa použijú už za zdaňovacie obdobie roku 2013. Ide o tlačivá používané v súvislosti s príjmami zo závislej činnosti, a to:
žiadosť o vykonanie ročného zúčtovania,
potvrdenie o zaplatení dane z príjmov na účely vyhlásenia o poukázaní 2% alebo 3% zaplatenej dane,
oznámenie o výške sumy zrazenej a odvedenej osobitnej dane,
vyhlásenie na uplatnenie nezdaniteľnej časti základu dane na daňovníka a daňového bonusu,
potvrdenie o zdaniteľných príjmoch fyzickej osoby.
V súvislosti so zrážkovou daňou ide o dve úplne nové oznámenia.
Tlačivá používané v súvislosti s príjmami zo závislej činnosti (§ 5 zákona o dani z príjmov)
Žiadosť o vykonanie ročného zúčtovania preddavkov na daň z príjmov zo závislej činnosti vypĺňa zamestnanec, ktorý poberal zdaniteľné príjmy len zo závislej činnosti uvedené v § 5 zákona o dani z príjmov (a súčasne nepoberal príjmy, z ktorých sa daň vyberá zrážkou, pri ktorých túto zrážkovú daň považuje za preddavok na daň, alebo ktorý nie je povinný zvýšiť základ dane z dôvodov porušenia podmienok pri uplatňovaní nezdaniteľných častí základu dane v súvislosti s dôchodkovým sporením).
O vykonanie ročného zúčtovania môže zamestnanec písomne požiadať zamestnávateľa najneskôr do 15. februára roka nasledujúceho po uplynutí zdaňovacieho obdobia.
Vzor tlačiva Žiadosť o vykonanie ročného zúčtovania preddavkov na daň z príjmov zo závislej činnosti podľa § 38 zákona č. 595/2003 Z. z. o dani z príjmov v znení neskorších predpisov za zdaňovacie obdobie (rok). Tento vzor sa použije už za zdaňovacie obdobie 2013.
Potvrdenie o zaplatení dane z príjmov na účely vyhlásenia o poukázaní 2% alebo 3% zaplatenej dane
Vzor tlačiva Potvrdenie o zaplatení dane z príjmov zo závislej činnosti na účely vyhlásenia o poukázaní sumy do výšky 2% alebo 3% zaplatenej dane fyzickej osoby podľa zákona č. 595/2003 Z. z. o dani z príjmov v znení neskorších predpisov za rok 2013. Tento vzor sa rovnako použije už za zdaňovacie obdobie 2013.
Oznámenie o výške sumy zrazenej a odvedenej osobitnej dane
Osobitný odvod sa týka vybraných ústavných činiteľov, ktorých príjmy sa zdaňujú navyše osobitnou sadzbou 5%.
Vzor tlačiva Oznámenie zamestnávateľa, ktorý je platiteľom dane, o výške sumy zrazenej a odvedenej osobitnej dane podľa § 15a zákona č. 595/2003 Z. z. o dani z príjmov v znení neskorších predpisov.
Vyhlásenie podľa § 36 ods. 6 zákona o dani z príjmov podáva zamestnanec zamestnávateľovi, u ktorého si uplatňuje nárok na nezdaniteľnú časť základu dane na daňovníka a nárok na daňový bonus. Zamestnanec vyhlásenie podáva do konca mesiaca, v ktorom nastúpil do zamestnania, a každoročne najneskôr do konca januára alebo v priebehu zdaňovacieho obdobia.
Ak má zamestnanec u zamestnávateľa podpísané vyhlásenie podľa § 36 ods. 6 zákona o dani z príjmov, uplatňuje si mesačnú nezdaniteľnú časť základu dane na daňovníka. Nezdaniteľná časť základu dane na daňovníka je pre kalendárny rok 2014 vo výške 3 803,33 eur, mesačne vo výške 316,94 eur. Vyhlásenie je možné mať podpísané iba u jedného zamestnávateľa.
Okrem nezdaniteľnej časti na daňovníka si na základe vyhlásenia môže zamestnanec uplatňovať u zamestnávateľa daňový bonus. Výška mesačného daňového bonusu podľa § 33 zákona o dani z príjmov poskytovaného na vyživované dieťa žijúce v domácnosti s daňovníkom je od 1. júla 2013 vo výške 21,41 eura a bude platiť až do 30.6.2014.
Vzor tlačiva Vyhlásenie na uplatnenie nezdaniteľnej časti základu dane na daňovníka a daňového bonusu podľa § 36 ods. 6 zákona č. 595/2003 Z.z. o dani z príjmov v znení neskorších predpisov
Potvrdenie o zdaniteľných príjmoch fyzickej osoby
Nový vzor potvrdenia o zdaniteľných príjmoch fyzickej osoby platí až pre zdaňovacie obdobie roku 2014. Zamestnávateľ potvrdenie doručí zamestnancovi najneskôr do:
10. marca zdaňovacieho obdobia, v ktorom zamestnanec podáva daňové priznanie, alebo
10. februára po skončení zdaňovacieho obdobia, v ktorom alebo za ktoré zamestnávateľ vyplatil príjem zo závislej činnosti zamestnancovi, ktorý žiada o vykonanie ročného zúčtovania iného zamestnávateľa, ak o vystavenie dokladu požiada najneskôr do 5. februára po skončení zdaňovacieho obdobia.
Vzor tlačiva Potvrdenie o zdaniteľných príjmoch fyzickej osoby zo závislej činnosti, o preddavkoch na daň o daňovom bonuse na vyživované dieťa podľa § 39 ods. 5 zákona č. 595/2003 Z. z. o dani z príjmov v znení neskorších predpisov za zdaňovacie obdobie 2014
Oznámenia o dani vyberanej zrážkou podľa § 43 ods. 13 a 15 zákona o dani z príjmov
Novela zákona o dani z príjmov účinná od 1. januára 2014 upravila povinnosť niektorých platiteľov predložiť správcovi dane oznámenie o zrazení a odvedení dane. Na tento účel slúžia nové tlačivá:
Vzor tlačiva Oznámenie platiteľa dane podľa § 43 ods. 13 zákona č. 595/2003 Z. z. o dani z príjmov v znení neskorších predpisov o zrazení a odvedení dane vyberanej zrážkou z príjmov podľa § 43 ods. 3 písm. g) zákona, ktoré boli poukázané alebo pripísané v prospech účtu fondu prevádzky, údržby a opráv v kalendárnom roku
Vzor tlačiva Oznámenie platiteľa dane podľa § 43 ods. 15 zákona č. 595/2003 Z. z. o dani z príjmov v znení neskorších predpisov o zrazení a odvedení dane vyberanej zrážkou z príjmov podľa § 43 ods. 3 písm. i) a l) zákona, ktoré mu boli vyplatené, poukázané alebo pripísané v prospech v zdaňovacom období

References: § 5
 § 38
 § 15
 § 36
 § 36
 § 33
 § 36
 § 39
 § 43
 § 43
 § 43
 § 43
 § 43